คลังดับฝันไอแบงก์ขอเงินเพิ่มทุนอีก1หมื่นล้าน
คลังเมินไอแบงก์ขอเงินเพิ่มทุนหมื่นล้านบาทมากเกินไป ซูเปอร์บอร์ดยันยังไม่ไฟเขียวแผนฟื้นฟู
29 ต.ค. 2565

คลังเมินไอแบงก์ขอเงินเพิ่มทุนหมื่นล้านบาทมากเกินไป ซูเปอร์บอร์ดยันยังไม่ไฟเขียวแผนฟื้นฟู 
นายกุลิศ สมบัติศิริ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า คณะกรรมการนโยบายและกำกับดูแลรัฐวิสาหกิจ (คนร.) หรือ ซูเปอร์บอร์ด ยังไม่เคยอนุมัติแผนฟื้นฟูของธนาคารอิสลามแห่งประเทศไทย หรือไอแบงก์ และสั่งให้ไอแบงก์ไปบริหารหนี้ที่ไม่ก่อให้เกิดรายได้ หรือเอ็นพีแอล ให้เห็นผลภายใน 3 เดือน เริ่มตั้งแต่เดือน ม.ค.-มี.ค. 2558
นอกจากนี้ ยังให้ไอแบงก์เร่งขยายฐานลูกค้ากลุ่มมุสลิมให้ได้ตามเป้าที่ตั้งไว้จากปัจจุบัน 3 แสนราย เป็น 1 ล้านราย ภายในปี 2560 หรือเท่ากับต้องมีลูกค้ามุสลิมเพิ่มไม่น้อยกว่า 5-6 หมื่นราย ภายใน 3 เดือนแรกของปี 2558 จากนั้นกระทรวงการคลังจะประเมินว่าไอแบงก์เดินหน้าตามแผนฟื้นฟูได้สำเร็จหรือไม่
สำหรับการขอเงินเพิ่มทุนอีกราว 1 หมื่นล้านบาท จากที่เคยได้รับอนุมัติแล้ว 5,100 ล้านบาท ซึ่งจะเป็นเงินเพิ่มทุนกว่า 1.5-1.6 หมื่นล้านบาทนั้น ขอยืนยันว่าซูเปอร์บอร์ดยังไม่ได้อนุมัติเงินเพิ่มทุนส่วนที่ขอมาใหม่ 1 หมื่นล้านบาท เพราะเป็นจำนวนที่มากเกินไป
นายสมหมาย ภาษี รมว.คลัง กล่าวว่า เงินเพิ่มทุนอีก 1 หมื่นล้านบาทนั้นเป็นจำนวนมากเกินไป และเท่าที่ทราบไอแบงก์ยังมีเงินกองทุนติดลบอยู่
นายรังสรรค์ ศรีวรศาสตร์ ปลัดกระทรวงการคลัง กล่าวว่า หากแผนฟื้นฟูไอแบงก์ผ่านการพิจารณาจากซูเปอร์บอร์ดแล้ว กระทรวงการคลังควรอนุมัติเงินเพิ่มทุน 5,000 ล้านบาทให้ไอแบงก์ไป ส่วนเรื่องที่จะขอเพิ่มทุนใหม่อีก 1 หมื่นล้านบาทคงเป็นไปไม่ได้ เพราะเป็นจำนวนที่มากเกินไปสำหรับกระทรวงการคลังและธนาคารออมสินในฐานะผู้ถือหุ้นใหญ่
ทั้งนี้ จากฐานะทางการเงินล่าสุดของไอแบงก์ พบว่า ยังไม่สามารถแก้หนี้ตกชั้นได้ และคาดว่า ณ สิ้นปี 2557 ยอดหนี้เสียจะเพิ่มเป็น 5 หมื่นล้านบาท